Pa, seun sterf in ongeluk buite LephalaleFloors Thirion (56) en sy seun Floris (19) is in die ongeluk dood. (Foto: Facebook) Hanlie Thirion sê sy het gister verskeie kere gedink sy hoor ŉ bakkie aangery kom by die gesin se huis op Lephalale (Ellisras) in Limpopo waar sy gewag het vir haar man Floors (56) en seun Floris (19) om tuis te kom. “Ek het hulle so 18:00 verwag en ek was bekommerd, maar my skoonma is by my en sy het alzheimers, so ek wou haar nie alleen los nie. “Ek het ŉ paar keer gedink ek hoor die bakkie buite,” het Thirion Woensdag gesê. Floors en Floris het vroeër die dag ŉ enjin op Hartbeespoortdam gaan koop en was daarmee op pad huis toe. “Ek was bang dat hulle dalk met ŉ pap wiel gaan staan het. My man het my vroeër gebel en gesê hulle gaan Vaalwater omry, omdat die ander pad baie sleg is.” Vroegaand het iemand vir Thirion gebel en gevra of pa en seun veilig tuis aangekom het. Thirion wou dadelik weet of haar man en seun in ŉ ongeluk was en die persoon het na haar toe gery om die nuus mee te deel. ŉ Vragmotor op die Vaalwaterpad, op pad na Ellisras, het klaarblyklik voor die Thirions ingedraai. Hulle is op die toneel, sowat 10 kilometer van die huis, dood. “Ek is na die toneel toe, maar ek het baie ver stilgehou en toe ek nog steeds al die ligte [van noodvoertuie] sien, het ek geweet dis verby. “Ek wou nie nader gaan nie, ek wou nie gaan kyk hoe dit lyk nie. Ek wou net sélf seker maak. Ek het só gehoop hulle het net ŉ pap wiel gehad,” het Thirion gesê. Floors was ŉ tegnikus by ŉ myn in die omgewing. “Hy was so ŉ sagte mens. Dis maar net hoe hy was,” het Thirion oor haar man, met wie sy in Februarie vanjaar 21 jaar lank getroud was, gesê. Floris Thirion (19) en sy ma, Hanlie. (Foto: Facebook) Floris sou volgende maand sy vakleerlingskap begin het. “Hy was ŉ liewe kind.” Die egpaar het albei ook kinders uit vorige huwelike. Sommige van hulle woon in die buiteland en is op pad na Suid-Afrika. Thirion het gesê die gesin ontvang ongelooflike steun uit die gemeenskap. Begrafnisreëlings moet nog gefinaliseer word. Maroela Media het die polisie om kommentaar oor die ongeluk genader en wag op terugvoer.